Weermaglede ter see vermis | Maroela Media
Twee lede van die Suid-Afrikaanse Nasionale Weermag (SANW) word vermis nadat hulle glo in die see by Port St. Johns se Tweede Strand in die moeilikheid beland het.
Volgens die Nasionale Seereddingsinstituut (NSRI) het een van die mans Saterdag in die see geswem en in die moeilikheid beland. Die ander man is glo in die see in om hom te probeer bystaan. "Hy het ook in die moeilikheid beland en ooggetuies het gesien hoe albei mans onder die water verdwyn."
Brig.genl. Xolani Mabanga, woordvoerder van die weermag, het dit aan Maroela Media bevestig. Volgens Mabanga word daar militêre oefeninge in die omgewing gedoen. Die twee mans was van diens af toe hulle besluit het om strand toe te gaan.
Volgens die NSRI het 'n helikopter van die lugmag tot laatnag na die mans gesoek maar sonder sukses. Die soektog is Sondagoggend hervat deur lede van die polisie se duikeenheid, die Oos-Kaapse nooddienste en lede van die weermag.
Die NSRI het gesê die een man is van Pretoria en die ander een van Oudtshoorn. Mabanga kon dit egter nie onmiddellik bevestig nie en het gesê die weermag sal later 'n verklaring uitreik.
NSRI Oos-Kaap Weermag
Strand waar sw in sy grootwordjare die see leer ken het. Relatief veilige strand, maar Pa het ons beduie wanneer en waar om nie in die water te gaan nie. Jammer dinge het verkeerd geloop vir die manne.